Makhosi Khoza gaan nou belastingmisbruik bevegDr. Makhosi Khoza. Foto: Facebook. Makhosi Khoza, voormalige ANC-LP, het haar by die Organisasie teen Belastingmisbruik (Outa) aangesluit. Khoza is aangestel as die organisasie se uitvoerende direkteur en hoof van sy program vir plaaslike regering. Outa het dié aankondiging Vrydag gemaak en gesê sy is braaf, vol moed en het die nodige agtergrond en ondervinding wat aanklank vind by dié rol in Outa. Wayne Duvenhage, uitvoerende hoof van Outa, het gesê Khoza het op eie risiko ŉ ikoon vir waarheid, geregtigheid en goeie regering geword. Khoza was onder dié wat verlede jaar baie uitgesproke was teenoor voormalige pres. Jacob Zuma en in die openbaar ŉ beroep op hom gedoen het om te bedank. Sy het uiteindelik uit die ANC bedank en die politieke party African Democratic Change (ADeC) gevorm. Sy was slegs ŉ paar maande aan die stuur van dié party toe sy verlede maand aangekondig het sy gaan uit die politiek tree. Sy het gesê sy is gereed om wanadministrasie en korrupsie by die horings te pak. “Dit maak net meer sin om mense op grondvlak te bemagtig, asook om wanadministrasie en korrupsie in munisipaliteite wég van die politiek aan te durf. Die bedoeling is om ŉ daadwerklike invloed op die samelewing uit te oefen en nie bloot geluide in die parlement te maak nie.”